SOK:n mukaan Prismojen markkinaosuus näissä maissa ei ole noussut niin suureksi, että toiminta olisi kannattavaa.

SOK ilmoittaa sulkevansa Latvian ja Liettuan Prisma-myymälät. SOK:n mukaan niiden markkinaosuus ei noussut riittävän suureksi, jotta toiminta olisi kannattavaa.

Tällä hetkellä SOK:lla on Latviassa kolme ja Liettuassa neljä Prismaa. Myymälät suljetaan kesäkuussa, ja kesän jälkeen tilat luovutetaan vuokranantajille. Alasajo alkaa toukokuun alussa varaston loppuunmyynnillä.

– Kaupan alan toimijat ovat investoineet kumpaankin maahan runsaasti viime vuosina, minkä seurauksena kaupan neliömäärä suhteessa väestömäärään ja kuluttajien ostovoimaan on jo varsin korkea, totesi SOK:n Liiketoiminta -yhtiön toimitusjohtaja Jorma Vehviläinen.

SOK jatkaa Prismojen toimintaa Virossa ja Pietarissa, joissa niitä on yhteensä 24. Tarkoitus on avata uusia Prismoja sekä Virossa että Venäjällä.